Romanialainen leipälaukku, ylijäämä

2025-08-26T23:27:30+03:00

Myyjä: Romania
Tyyppi: Shoulder Bags
Hinta: 24.99

Nyt potkitaan kaikenlaiset höpöretrolaukut estradilta alas! Tämä jo 70-luvulla ilmestyessään vanhentunut kassi on Romanian asevoimien tavaraa ja valmistettu tosi pomminvarmaksi Kunnon Aidoista Materiaaleista. Annamme luvan kuljettaa tässä myös muuta kuin leipää. Saatavilla erilaisia versioita niin kauan kuin niitä on saatavilla. Jos etsit ihan oikeata käyttökelpoista vintagenyssäkkää, tästä oikea valioyksilö!

Ominaisuudet

Meille tuli tällä kertaa läjä erilaisia leipälaukkuja samalla kertaa. Koska niissä ei ole mitään tolkutonta eroa, me laitettiin ne saman tuotteen alle. Mutta koska valinnan mahdollisuus on kiva juttu, ne löytyvät omina variaatioinaan. Aluksi pari sanaa yhdistävistä ja sit niistä erottavista tekijöistä.

Lyhyesti sanottuna tämä olkalaukku on vintageveikon märkä uni, paitsi että se on totta ja halvalla kans. Kassi ei ole pelkästään ihan käsittämättömän nätti, vaan myös valmistettu tosi hyvin. Siihen mahtuu pienen repun verran tavaraa ja ulkopuolelle pystyy irtohihnoilla kiinnittämään lisää.

Leipälaukun sisus on jaettu kahteen osaan, ja sen korkeutta pystyy hieman säätämään läpän sulkuremmeillä. Tilan mitat noin 32 x 28 x 12 cm, mutta pientä vaihtelua voi olla. Suuaukon päältä voi vetää varmistusremmin. Ennen vanhaan hipit kuljettaisivat tässä runokirjaa ja viinipulloa, mutta menee tässä myös kompakti iPad ja kaljaa.

Kantaminen onnistuu säädettävänpituisella olkahihnalla. Hihna on paksua puuvillaa vahvikeompeleilla, joten sen rikki saattaminen vaatii jo ponnekasta otetta. Näyttää vähän kulahtaneelta karatevyöltä paitsi että kapenee kiinnikkeitä kohden.

Vihreänä tai sinisenä

Saatavilla kaksi värivaihtoehtoa. Syvän laguunin sininen leipälaukku on kaunis kuin kesäilta Transylvaniassa. Ja metsäisen vihreä sopii oman elämänsä salohaltioille ja metsäsisseille.

Nahkaisilla tai kankaisilla irtohihnoilla

Jos sisätilat eivät riitä, pystyy laukun ulkopuolen kolmeen tai neljään irtohihnaan sitomaan lisää tavaraa kiinni. Tarjolla on kaksi versiota: joko vanhemmilla nahkaisilla tai uudemmilla kankaisilla hihnoilla.

Jos hihnat ovat tiensä päässä, ne on helppo korvata maksimissaan noin 25 mm leveillä irtohihnoilla Tosin 20 mm jälkeen joutuu jo hiukan survomaan. Läpän alle jäävä metallinen D-lenkki puolestaan toimii jousihakasen kanssa vaikka kupin kannikkeena!

Kunto

Romanialaista armeijaylijäämää. Nämä ovat vanhoja ja eri asteisesti käytettyjä, mutta täysin käyttökelpoisessa kunnossa. Osa vaikuttaisi jopa täysin käyttämättömiltä. Mutta kantsii varautua, että kankaassa voi olla joitakin tahroja ja varastopölyä. Metalliosissa voi myös olla naarmuja, patinaa ja pintaruostetta. Joissakin repun sulkuremmit on vaihdettu erivärisiin. Valtaosassa on pitäydytty samassa sävyssä, mutta älä ällisty, jos satut saamaan harvinaisemman keräilykappaleen.

Nahkaremmillisissä nahan paksuus vaihtelee, ja nahka voi olla kovettunut. Suosittelemme vahvasti pyyhkimään repun puhtaaksi kostealla rätillä ja käsittelemään nahkaosat vaikkapa runsaalla valjasrasvalla. Ihastuttava varastohaju lähtee käytön myötä ikävä kyllä pois, mutta monen mielestä se on pelkästään positiivista.